Seun (12) wat verdwyn in see, steeds soek | Netwerk24
Deur Alzane Narrain 24 Augustus 2019 19:49
Daar word gesoek na ’n 12-jarige seun wat Saterdag vermis geraak het in die branders by die Strand.
Craig Lambinon, woordvoerder van die Nasionale Seereddingsinstituut (NSRI), sê die seun is Saterdagmiddag laas gesien toe hy saam met ’n groep maats geswem het voordat hy deur ’n brander getref is.
Volgens ooggetuies het die seun in die moeilikheid beland en onder die water verdwyn.
Reddingswerkers is omstreeks 14:36 ontbied na die toneel waar die seun vermis geraak het.
’n Reddingsboot het die see ingevaar en ’n polisiehelikopter is ingeroep om te help soek, sê Lambinon.
Die soektog deur polisieduikers en reddingswerkers gaan voort. Lede van die nooddienste, polisie, brandweerdienste en ’n lugambulans is ook op die toneel.
Die seun se familie word deur traumaberaders bygestaan.
Meer oor: Strand | Seeredding
Franse paar kan tot 6 j. sit oor hul seesand steel